El Ple aprova inicialment modificar l'ordenança reguladora de la retirada de vehicles de la via pública de Sagunt
01 de juliol 2022

![](/media/o3vhustf/natalia-antonino.jpg?width=850&height=590.8428720083247)

El Ple de la Corporació Municipal ha aprovat inicialment per majoria absoluta la modificació de l'Ordenança Reguladora de la Retirada de Vehicles de la Via Pública, ordenança de la qual disposa l'Ajuntament de Sagunt des que va ser publicada en el BOP el dia 31 d'octubre de 2002. En concret, esta proposta es referix a l'article 6, sobre la retirada de vehicles de la via pública amb o sense senyalització prèvia.

La proposta de modificació de l'ordenança s'ha fet des del departament de Policia Local de Sagunt, la delegada del qual és Natalia Antonino, seguint les indicacions d'una moció aprovada per unanimitat en el ple municipal de 26 de setembre de 2019, presentada per VOX. La modificació va ser aprovada amb els vots favorables de PSPV-PSOE, Compromís, IP, EU, Cs i VOX, i l'abstenció de PP i Grup No Adscrits (GNA).

Segons es recull en l'exposició de motius, l'objectiu prioritari de la modificació de l'ordenança municipal és la de reduir els càrrecs econòmics dels propietaris associats a la retirada de vehicles que es troben en la zona senyalitzada de manera prèvia a la senyalització i no siguen retirats pels seus propietaris abans de l'inici de l'acte que ha motivat esta senyalització.

En este sentit, l'article 6é, de Retirada de Vehicles per Raons d'Urgència, s'establix que quan siga necessari traslladar un o diversos vehicles per diversos motius (neteja de la via pública, reparacions viàries, poda d'arbres, desfilades, processons, proves esportives o qualsevol altre), sense que s'haja pogut senyalitzar la via amb plaques portàtils d'estacionament prohibit amb una antelació mínima de 48 hores a l'acte que motiva la seua col·locació s'intentarà localitzar el seu propietari perquè el retire. En el cas que no puga localitzar-se el conductor, el vehicle es traslladarà al lloc més pròxim possible al qual es trobava estacionat; la taxa corresponent serà abonada pel sol·licitant del servici i no per el/la propietari/a del vehicle.

Així mateix, la senyalització prèvia (plaques que es col·locaran en la calçada o en la vorera al costat de la vorada) quedarà establida amb un mínim de 48 hores d'antelació, mitjançant la col·locació de plaques mòbils d'estacionament prohibit, figurant a l'interior de les plaques la llegenda expressant el motiu de la prohibició, així com els dies i horaris que comprén la mateixa.

*   [](http://www.facebook.com/sharer.php?u=https://aytosagunto.es/va/actualitat/el-ple-aprova-inicialment-modificar-l-ordenanca-reguladora-de-la-retirada-de-vehicles-de-la-via-publica-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/el-ple-aprova-inicialment-modificar-l-ordenanca-reguladora-de-la-retirada-de-vehicles-de-la-via-publica-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-aprova-inicialment-modificar-l-ordenanca-reguladora-de-la-retirada-de-vehicles-de-la-via-publica-de-sagunt/ "Linked In")
*   [](mailto:?body=https://aytosagunto.es/va/actualitat/el-ple-aprova-inicialment-modificar-l-ordenanca-reguladora-de-la-retirada-de-vehicles-de-la-via-publica-de-sagunt/)